作者:杜牧
標題:揚州三首
內容:煬帝雷塘土，迷藏有舊樓。誰家唱水調，明月滿揚州。駿馬宜閑出，千金好舊遊。喧闐醉年少，半脫紫茸裘。秋風放螢苑，春草鬥雞臺。金絡擎雕去，鸞環拾翠來。蜀船紅錦重，越橐水沈堆。處處皆華表，淮王奈卻回。街垂千步柳，霞映兩重城。天碧臺閣麗，風涼歌管清。纖腰間長袖，玉佩雜繁纓。拖軸誠為壯，豪華不可名。自是荒淫罪，何妨作帝京。